**cutia**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

deschide cutia de sticlă a cuvântului

în care

un clopot de lacrimi

îmbracă în sunete tăcerea

picături de ploaie

alunecă pe obrajii piticilor

pictaţi

în nuanţele halucinantului curcubeu

niciun gând nu străbate durerea

nicio cucuvea nu aşteaptă la colţuri de străzi asfinţitul

câţiva arbuşti

în forma unei mâini cu degete răsfirate

ating cubul de gheaţă

\*\*2\*\*

pe un raft

mai multe

prisme patrulatere

aveau epiderma pe dos

rănile

tuturor intersecţiilor sensurilor cuvintelor

semănau cu nişte pâlnii semantice

sânge era peste tot

temerile materiei

născute din antimaterie

scrâşnetul gheţii

atinsă de genunchiul patinatorului

sunt scrise în

pomelnicul ctitorului

\*\*3\*\*

păianjenul de apă

răbdarea

pune la uscat

trimiteţi izvoarele golului

să ude deşertul

trimiteţi păsările bunului simţ

să zboare

deasupra

josniciei

zăpezile stăpânului să

acopere nesimţirea din noi

\*\*4\*\*

spinoasele lupte dintre a fi şi a avea

dintre încrezătoarele vise de a atinge stelele

şi

încrâncenata materie

care te ţine

ţintuit într-un scaun cu rotile

toate acestea

au menirea să te scuture

să te dea de toţi pereţii

până vei înţelege că

gradul de conştientizare a sinelui

depinde de aplecarea spre celălalt

în interiorul cutiei se află o altă cutie cu alt indiciu

\*\*5\*\*

hidra de mare

usturimile ochilor duce spre larg

amărăciunea limbii îngroapă în cerul abisului

trandafirul agăţător vindecă sterilitatea zidurilor

peştele spadă retează asprimea cuvintelor

cenuşă şi păreri de rău

amestecate cu petale de crini

\*

nu vom şti niciodată ce urmează

dacă

păşim pe bucurii trecătoare

dacă

dănţuim în horele bestialelor iele

dacă

privim în oglindă zâmbetul searbăd al trupului

cutia neagră amestecă galbenul cu dungile albe

nu înregistrează priviri piezişe

prelinse

pe ziduri de case

nu numără trădări

şi prădări de vise

amesteca numai galbenul cu dungile albe

cutia neagră

ţese în fibra-i de metal şi sticlă

trecerea clipei spre eternitate

\*\*6\*\*

urmele de foc ale roţilor

sunt

împlântate în zăpadă

gândul a fost despuiat de întuneric

mari zboruri de lumină inundă orizontul

copaci fără frunze ascultă acum ciripitul universului

piramida fatală

deschide feţele

privirea candidă a copilului

înmoaie aisbergul

într-un colţ priveşte înlăcrimată speranţa

\*\*7\*\*

o toamnă bogată

îşi pierde strălucirea în căutări

de sine

culorile orgoliului

pălesc treptat

în faţa iernii nemiloase

răspunsuri de da şi nu

vor lăcui

capacul coşciugului